Nordjyllands Beredskab har her til aften været på overarbejde efter fem unge mennesker i en bil kørte direkte ind i et træ. Ulykken skete på Holthusvej mellem Arden og Skørping, hvor chaufføren mistede herredømmet over bilen. - Vejen er ret lige på stedet, men vi kunne se, at han havde været ude i rabatten og nok ikke havde kunnet få bilen tilbage på vejbanen, inden de ramte træet, fortæller indsatsleder på stedet, Allan Frisk fra Nordjyllands Beredskab. Passagererne i bilen er blevet kastet rundt, og forbipasserende hjalp en person ud, der var fastklemt mellem fordøren og forsædet. - Der er to svært tilskadekomne, og for deres vedkommende så det meget alvorligt ud. De tre andre er lettere kvæstede, forklarer indsatslederen. Folkene fra beredskabet skulle ikke klippe taget af bilen. Alle de tilskadekomne var ude, da de kom frem. Der var ikke andre biler involveret i ulykken. Der er på udgivelsestidspunktet af denne artikel ikke nyt om de kvæstede tilstand. Opdatering - 6.30: Der blev udtaget blodprøve af føreren af bilen, og han er blevet sigtet for med både alkohol og narko i blodet.

Referat:
To personer er hårdt kvæstet, og tre er lettere tilskadekomne efter alvorligt solouheld.